Vuiste klap oor Oppenheimers se private lughaweterminaal | Maroela Media
Jonathan (links) en Nicky Oppenheimer in die parlement. Foto: ANA
Die skatryk Oppenheimer-familie het Dinsdag hul private terminaal op die OR Tambo-lughawe heftig verdedig op 'n vergadering met parlementslede wat deur spanning en ontwrigting gekenmerk is.
Die voorlegging aan die parlement se portefeuljekomitee oor binnelandse sake is in 'n stadium ontwrig deur lede van Black First Land First (BLF) toe 'n lid van die organisasie Nicky Oppenheimer, een van Suid-Afrika se rykste mense, te lyf gegaan het.
Andile Mngxitama, BLF-leier, is hardhandig deur die parlement se veiligheidspersoneel verwyder nadat hy begin skree het: "Maak Fireblade toe!" – met verwysing na Fireblade Aviaton, die Oppenheimers se maatskappy wat die private terminaal vir BBP- en BBBP-passasiers bedryf. (Laasgenoemde verwys na baie, baie belangrike persone.)
"Dit is 'n kriminele familie dié," het Mngxitama geskree. "Julle laat toe dat hulle julle belieg. Nicky en sy pa [wyle Harry Oppenheimer] het na die ANC gegaan. Hulle het die ANC gekaap."
BLF-lede het vroeër sitplekke ingeneem tussen LP's en na aan die Oppenheimers. 'n Man het tot by Nicky en Jonathan Oppenheimer gestap, sy vinger na hulle gewys en hulle te lyf gegaan – voor lede van die parlement se veiligheidspan tussenbeide getree en hom en ander hardhandig uit die vertrek verwyder het.
Ná die chaos het die vergadering voortgegaan toe Nicky sowel as Jonathan Oppenheimer ontken het dat die private terminaal net vir hul familie bedryf word.
"Sedert dit met binnelandse sowel as buitelandse dienste begin het, het ons 13 884 bewegings gehad, waarvan die meerderheid binnelands was en die familie vir net 5% daarvan verantwoordelik was," het Jonathan Oppenheimer gesê. "Dis dus geensins vir die eksklusiewe gebruik van die familie nie."
Nicky Oppenheimer het vertel wat aanleiding gegee het tot die hofsaak waarin Fireblade Malusi Gigaba, minister van binnelandse sake, se oënskynlike ommekeer uitgedaag het toe hy besluit het om nie die bedryf van 'n private doeane- en immigrasiediens by die terminaal toe te laat nie. Regstappe is dus toe as 'n "laaste uitweg" beskou.
Hy het gesê hy en sy seun het besluit om te belê in 'n poort van wêreldgehalte na Suid-Afrika en het begin beplan aan die bouwerk aan die fasiliteit van R150 miljoen.
Fireblade Aviation het toe met Denel begin onderhandel om die ruimte op OR Tambo te huur en het 27 goedkeurings van verskillende staatsdepartemente en -instellings ontvang.
Oppenheimer het in Januarie 2016 in Pretoria met Gigaba onderhandel en sy finale goedkeuring gekry.
"Ná hierdie ontmoeting het binnelandse sake in gebreke gebly om op te tree volgens die minister se goedkeuring. Dit het gou duidelik geword daar was geen voorneme om die ooreenkoms te eerbiedig nie."
Dit het aanleiding gegee tot die regstappe toe die hooggeregshof Fireblade se kant gekies en Gigaba selfs daarvan beskuldig het dat hy onder eed gelieg het dat hy nie goedkeuring verleen het nie.
Gigaba se appèl is ook van die hand gewys. Die minister is blykbaar nou van plan om die konstitusionele hof te nader.
Fireblade Aviation In die nuus
Skande der skande. Die video is noual die wêreld vol. Wat het Andile en sy BLF in elk geval bereik met hulle geskreeu en ongemanierde aksie? Geen saak kan met sulke gedrag bespreek word nie. Nee wat, Parlement moet streng optree geen Andile en sy BLF lede.
Open 'n saak by die SAPD. Daar is mos nou bewyse.
Wat soek hulle in die parlement tussen die LP s. Nog steeds geen sekuriteit .
so raak die narre in suid afrika net meer en meer die lede van blf besit niks en hulle gin nie mand eits wat besit nie hy moet eerder n werk kry en begin om van hom self eits te maak
Blf mag vingers rondswaai en klap en skreeu…tot die Oppenheimers hulself onttrek uit die land en talle werkloos laat!!! Maar nee..hulle velle is mos wit en Blf mag mos!!!!! Dis rassisme met n uitroepteken!!!